钦定古今图书集成/明伦汇编/氏族典/第141卷 > 元天赐
## 钦定古今图书集成/明伦汇编/氏族典/第141卷 > 元天赐

按《魏书汝阴王传》，汝阴王天赐，和平三年封，拜镇南
大将军、虎牢镇都大将，后为内都大官。高祖初，殿中
尚书胡莫寒简西部敕勒豪富兼丁者为殿中武士，
而大纳财货，简选不平，众怒，杀莫寒及高平假镇将
奚陵。于是诸部敕勒悉叛。诏天赐与给事中罗云督
诸军讨之。前锋敕勒诈降，云信之。副将元伏曰：“敕勒
色动，恐将有变，今不设备，将何所图？”云不从。敕勒轻
骑数千袭杀云，天赐仅得自全。后除征北大将军、护
匈奴中郎将，累迁怀朔镇大将。坐贪残，恕死削除官
爵。卒，高祖哭于思政观。赠本爵，葬从王礼，谥曰灵王。